Document ID: 32002R2150

Az Európai Parlament És A Tanács 2150/2002/EK Rendelete
(2002. november 25.)
a hulladékra vonatkozó statisztikákról
(EGT vonatkozású szöveg)
AZ EURÓPAI PARLAMENT ÉS AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 285. cikkére,
tekintettel a Bizottság javaslataira [1],
tekintettel a Gazdasági és Szociális Bizottság véleményére [2],
a Szerződés 251. cikkében megállapított eljárásnak megfelelően [3],
mivel:
(1) A Közösségnek rendszeres, közösségi szintű, a vállalatoknál és a háztartásokban keletkező hulladékra és az azzal való gazdálkodásra vonatkozó statisztikákra van szüksége a hulladékpolitika végrehajtásának ellenőrzése érdekében. Ez szolgál alapul a lehető legnagyobb mértékű hulladékhasznosítás és a biztonságos hulladékártalmatlanítás alapelvei betartásának ellenőrzéséhez. Emellett azonban olyan statisztikai eszközökre is szükség van, amelyekkel megítélhető a hulladékkeletkezés megelőzésére vonatkozó alapelv teljesülése, és a hulladék keletkezésére vonatkozó adatok kapcsolatba hozhatók a globális, nemzeti és regionális erőforrás-felhasználási adatokkal.
(2) A hulladékstatisztikák eredményeinek összehasonlíthatósága érdekében meg kell határozni a hulladékok és a hulladékgazdálkodás jellemzésére szolgáló fogalmakat.
(3) A közösségi hulladékpolitika számos, a hulladéktermelők és a hulladékgazdálkodás számára követendő alapelvet állapított meg. Ez megkívánja a hulladék nyomon követését annak teljes útja során, vagyis keletkezésének, gyűjtésének, hasznosításának és ártalmatlanításának különböző állomásain.
(4) A közösségi statisztikákról szóló, 1997. február 17-i 322/97/EK rendelet [4] adja meg e rendelet rendelkezéseinek hivatkozási keretét.
(5) Az összehasonlítható eredmények biztosítása érdekében a hulladékstatisztikákat a megadott lebontásban, a megfelelő formában és a referenciaév végétől számított meghatározott időtartamon belül kell elkészíteni.
(6) Mivel a javasolt intézkedés célja - nevezetesen a hulladék keletkezésére, hasznosítására és ártalmatlanítására vonatkozó közösségi statisztikák elkészítésére vonatkozó keretrendszer létrehozása - nem valósítható meg megfelelően a tagállamok szintjén, mivel szükséges a hulladékok és a hulladékgazdálkodás jellemzésére szolgáló fogalmak meghatározása a tagállami statisztikák összehasonlíthatóságának biztosítására; ezért a cél közösségi szinten jobban elérhető, a Szerződés 5. cikkében meghatározott szubszidiaritás elvének megfelelően a Közösség intézkedéseket fogadhat el. Az említett cikkben meghatározott arányosság elvével összhangban ez a rendelet nem haladja meg a célkitűzés eléréséhez szükséges mértéket.
(7) A tagállamoknak átmeneti időszakra lehet szükségük ahhoz, hogy kialakítsák azon gazdasági tevékenységek valamelyikére vagy mindegyikére vonatkozó hulladékstatisztikai rendszerüket, amelyek az Európai Közösségben a gazdasági tevékenységek statisztikai osztályozásáról szóló, 1990. október 9-i 3037/90/EGK tanácsi rendelettel [5] létrehozott NACE REV 1. A, B és G-Q kategóriáiba esnek, és amelyeknél a nemzeti statisztikai rendszer jelentős változtatására van szükség.
(8) Az e rendelet végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [6] összhangban kell elfogadni.
(9) A Bizottság konzultált a statisztikai programbizottsággal,
ELFOGADTA EZT A RENDELETET:
1. cikk
Célkitűzés
(1) E rendelet célja a hulladék keletkezésére, hasznosítására és ártalmatlanítására vonatkozó közösségi statisztikák készítéséhez szükséges keretrendszer létrehozása.
(2) A tagállamok és a Bizottság saját hatáskörükben elkészítik a hulladék keletkezésére, hasznosítására és ártalmatlanítására vonatkozó közösségi statisztikákat a radioaktív hulladékokra vonatkozóak kivételével, amelyek más jogszabály hatálya alá tartoznak.
(3) A statisztikák az alábbi területekre terjednek ki:
a) hulladékkeletkezés az I. melléklet szerint;
b) hulladékhasznosítás és -ártalmatlanítás a II. melléklet szerint;
c) az 5. cikk szerinti kísérleti tanulmányokat követően: a hulladékexport és -import azon része, amelyről az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló, 1993. február 1-jei 259/93/EGK tanácsi rendelet [7] alapján nincs adatgyűjtés, a III. melléklet szerint.
(4) A statisztikák összeállításánál a tagállamok és a Bizottság a III. mellékletben meghatározott, alapvetően anyagorientált nómenklatúrát alkalmazzák.
(5) A Bizottság a 7. cikk (2) bekezdésében említett eljárással összhangban kidolgoz egy átviteli táblázatot a III. melléklet statisztikai nómenklatúrája és a 2000/532/EK bizottsági határozat [8] által létrehozott hulladékjegyzék egymás közötti megfelelőségéről.
2. cikk
Fogalommeghatározások
E rendelet alkalmazásában és keretein belül:
a) "hulladék" bármely a hulladékokról szóló, 1975. július 15-i 75/442/EGK tanácsi irányelv [9] 1. cikkének a) pontja szerinti anyag vagy tárgy,
b) "külön gyűjtött hulladékfrakciók" szervezett hulladékgyűjtés területén működő közszolgáltatók, nonprofit szervezetek és magánvállalkozások által szelektíven gyűjtött háztartási vagy ahhoz hasonló hulladékok homogén frakciói;
c) "újrafeldolgozás" a csomagolásról és a csomagolási hulladékról szóló, 1994. december 20-i 94/62/EK európai parlamenti és tanácsi irányelv [10] 3. cikkének (7) bekezdésében meghatározott anyagában történő hasznosítás;
d) "hasznosítás" bármely, a 75/442/EGK irányelv II.B. melléklete szerinti művelet;
e) "ártalmatlanítás" bármely, a 75/442/EGK irányelv II.A. melléklete szerinti művelet;
f) "hulladékhasznosító vagy -ártalmatlanító létesítmény" az a létesítmény, amelyhez a 75/442/EK irányelv 9., 10., illetve 11. cikkének megfelelően engedélyre vagy nyilvántartásba vételre van szükség;
g) "veszélyes hulladék" bármely, a veszélyes hulladékokról szóló, 1991. december 12-i 91/689/EGK tanácsi irányelv [11] 1. cikkének (4) bekezdése szerinti hulladék;
h) "nem veszélyes hulladék" a g) pontba nem tartozó hulladék;
i) "égetés" a hulladék termikus kezelése a hulladékok égetéséről szóló, 2000. december 4-i 2000/76/EK európai parlamenti és tanácsi irányelv [12] 3. cikkének (4) bekezdése szerinti égetőműben, illetve 3. cikkének (5) bekezdése szerinti együttégetőműben;
j) "hulladéklerakó" a hulladéklerakókról szóló, 1999. április 26-i 1999/31/EK tanácsi irányelv [13] 2. cikkének g) pontja szerinti, hulladékok ártalmatlanítására szolgáló hely;
k) "hulladékégetők kapacitása" a legnagyobb hulladékégetési kapacitás, tonna per évben vagy gigajoule-ban kifejezve;
l) "hulladék-újrafeldolgozó létesítmények kapacitása" a legnagyobb újrafeldolgozási kapacitás, tonna per évben kifejezve;
m) "hulladéklerakók kapacitása" a hulladéklerakónak a jövőbeni lerakást lehetővé tevő szabad kapacitása (az adatszolgáltatási referenciaév végén), köbméterben megadva;
n) "egyéb ártalmatlanító létesítmények kapacitása" a létesítmény hulladékártalmatlanító kapacitása, tonna per évben megadva.
3. cikk
Adatgyűjtés
(1) A tagállamok, miközben teljesítik a 7. cikk (2) bekezdésében említett eljárással összhangban meghatározott minőségi és pontossági feltételeket, megszerzik az I. és a II. mellékletben felsorolt jellemzők meghatározásához szükséges adatokat, az alábbi módszerek egyikének alkalmazásával:
- felmérések,
- adminisztrációs vagy egyéb források, mint például jelentéstételi kötelezettségek a közösségi hulladékgazdálkodási jogszabályok szerint,
- mintavételre alapozott vagy a hulladékok becslésével foglalkozó szakértők által készített statisztikai becslések, illetve
- ezen eszközök kombinációja.
Az adatgyűjtési terhek csökkentése érdekében az állami hatóságok és a Bizottság az adminisztrációs adatforrásokhoz hozzáféréssel rendelkeznek olyan korlátok között és feltételek mellett, amilyeneket az egyes tagállamok és a Bizottság saját hatáskörében meghatároz.
(2) A kisvállalkozások adminisztratív terheinek csökkentése érdekében a 10-nél kevesebb főt foglalkoztató vállalkozások kimaradnak a felmérésekből, amennyiben nem jelentős hulladéktermelők.
(3) A tagállamok a statisztikák eredményét az I. és a II. mellékletben meghatározott bontásban készítik el.
(4) A (2) bekezdésben említett kivételek nem lehetnek ellentmondásban az I. és a II. melléklet 7. szakaszának (1) bekezdésében említett lefedettséggel és a minőségi célkitűzésekkel.
(5) A tagállamok az eredményeket - a bizalmas adatokat is beleértve - a megfelelő formátumban és az adott referenciaidőszak végétől számított, az I. és a II. mellékletben meghatározott időtartamon belül megküldik az Eurostatnak.
(6) A bizalmas adatok kezelését és az (5) bekezdésben előírt továbbítását a statisztikai információk bizalmasságát szabályozó meglévő közösségi szintű intézkedésekkel összhangban kell végezni.
4. cikk
Átmeneti időszak
(1) A Bizottság egy átmeneti időszak alatt, a tagállam kérésére és a 7. cikk (2) bekezdésében említett eljárással összhangban, eltérést engedélyezhet az I. és a II. melléklet 5. szakaszának rendelkezéseitől. Ez az átmeneti időszak nem haladhatja meg:
a) a rendelet hatálybalépését követő két évet az I. melléklet 8. szakasza 1.1. pontjának 16. tételére (szolgáltatási tevékenységek) és a II. melléklet 8. szakaszának 2. pontjára vonatkozó eredmények összeállításánál;
b) a rendelet hatálybalépését követő három évet az I. melléklet 8. szakasza 1.1. pontjának 1. (mezőgazdaság, vadászat és erdészet) és 2. tételére (halászat) vonatkozó eredmények összeállításánál.
(2) Az (1) bekezdésben említett eltérések az egyes tagállamok számára csak az első referenciaév adatainál engedélyezhetők.
(3) A Bizottság a tagállamok által végrehajtandó kísérleti tanulmányokat célzó programot dolgoz ki az (1) bekezdés b) pontjában említett gazdasági tevékenységeknél képződő hulladékokra vonatkozóan. A kísérleti tanulmányok célja olyan rendszeres adatgyűjtési módszer kidolgozása, amely a közösségi statisztikáknak a 322/97/EK rendelet 10. cikkében megállapított alapelvein alapul.
A Bizottság a kísérleti tanulmányok elvégzéséhez szükséges költségeket akár 100 %-ban finanszírozza. A kísérleti tanulmányok eredményei alapján a Bizottság a 7. cikk (2) bekezdésében meghatározott eljárással összhangban elfogadja a szükséges végrehajtási intézkedéseket.
5. cikk
Hulladékexport és -import
(1) A Bizottság összeállít egy, a tagállamok által végrehajtandó, a hulladék behozatalára és kivitelére vonatkozó kísérleti tanulmányokra vonatkozó programot. A kísérleti tanulmányok célja olyan rendszeres adatgyűjtési módszer kidolgozása, amely a közösségi statisztikáknak a 322/97/EK rendelet 10. cikkében megállapított alapelvein alapul.
(2) A Bizottság kísérleti tanulmányokra vonatkozó programjának összhangban kell lennie az I. és a II. melléklet tartalmával, különösen a hulladékok körére és jellemzőire, a hulladékok osztályozási kategóriáira, a referenciaévekre és időszakokra vonatkozó szempontokra nézve, figyelembe véve a 259/93/EGK rendelet szerinti jelentési kötelezettségeket.
(3) A Bizottság a kísérleti tanulmányok elvégzéséhez szükséges költségeket akár 100 %-ban finanszírozza.
(4) A kísérleti tanulmányok következtetései alapján a Bizottság tájékoztatja az Európai Parlamentet és a Tanácsot a hulladékexport és -import kísérleti tanulmányaiban vizsgált tevékenységek és jellemzők statisztikai felmérésének lehetőségeiről. A Bizottság a 7. cikk (2) bekezdésében meghatározott eljárással összhangban elfogadja a szükséges végrehajtási intézkedéseket.
(5) A kísérleti tanulmányokat legkésőbb e rendelet hatálybalépésétől számított három éven belül kell elvégezni.
6. cikk
Végrehajtási intézkedések
Az e rendelet végrehajtásához szükséges intézkedéseket a 7. cikk (2) bekezdésében meghatározott eljárással összhangban kell elfogadni. Ezek között szerepelniük kell az alábbiakra vonatkozó intézkedéseknek:
a) az adatgyűjtés és a statisztikai adatfeldolgozás, valamint az eredmények feldolgozása és továbbítása terén végbement gazdasági és műszaki fejlődéshez történő hozzáigazítás;
b) az I., a II. és a III. mellékletben felsorolt követelmények kiigazítása;
c) statisztikakészítés a 3. cikk (2), (3) és (4) bekezdésével összhangban, figyelembe véve az adott tagállam gazdasági szerkezetét és műszaki lehetőségeit; az ilyen intézkedések megengedhetik egyes tagállamok számára, hogy a bontásban szereplő bizonyos tételekre vonatkozóan ne adjanak meg adatot feltéve, hogy ez bizonyítottan korlátozott hatással van a statisztikák minőségére. Minden esetben, amikor ilyen kihagyás történt, az I. melléklet 2. szakaszának 1. pontjában és 8. szakaszának 1. pontjában felsorolt tételek mindegyikénél a teljes hulladékmennyiséget kell megadni;
d) a megfelelő minőségértékelési kritériumok megállapítása, és az I. és a II. melléklet 7. szakaszában említett minőségre vonatkozó jelentések tartalmának meghatározása;
e) a tagállamok részéről történő eredménytovábbítás megfelelő formátumának kidolgozása e rendelet hatálybalépésétől számított két éven belül;
f) a tagállamok részére a 4. cikkben meghatározottak szerint engedélyezett átmeneti időszakok és eltérések jegyzékének összeállítása;
g) a 4. cikk (3) bekezdése és az 5. cikk (1) bekezdése szerinti kísérleti tanulmányok eredményeinek végrehajtása.
7. cikk
Bizottsági eljárás
(1) A Bizottság munkáját a 89/382/EGK, Euratom tanácsi határozattal [14] létrehozott statisztikai programbizottság segíti.
(2) Az e bekezdésre való hivatkozás esetén az 1999/468/EK határozat 5. és 7. cikkének rendelkezéseit kell alkalmazni, annak 8. cikkének rendelkezéseire is figyelemmel.
Az 1999/468/EK határozat 5. cikkének (6) bekezdésében meghatározott időszak három hónap.
(3) A bizottság maga állapítja meg eljárási szabályzatát.
(4) A Bizottság a 75/442/EGK irányelv által létrehozott bizottság részére továbbítja azon intézkedéstervezeteket, amelyeket a statisztikai programbizottsághoz szándékozik benyújtani.
8. cikk
Jelentés
(1) A Bizottság e rendelet hatálybalépésétől számított öt éven belül és azt követően minden harmadik évben jelentést nyújt be az Európai Parlamenthez és a Tanácshoz az e rendelet szerint készített statisztikákról, különös tekintettel azok minőségére, valamint a vállalkozásokra nehezedő terhekre.
(2) A Bizottság e rendelet hatálybalépésétől számított két éven belül javaslatot nyújt be az Európai Parlamenthez és a Tanácshoz a jelentési kötelezettségek átfedéseinek eltörlése érdekében.
(3) A Bizottság e rendelet hatálybalépésétől számított két éven belül jelentést nyújt be az Európai Parlamenthez és a Tanácshoz a 4. cikk (3) bekezdésében és az 5. cikk (1) bekezdésében meghatározott kísérleti tanulmányok állásáról. Amennyiben szükséges, a Bizottság javaslatokat tesz a kísérleti tanulmányok felülvizsgálatára, amely javaslatokról a 7. cikk (2) bekezdésében említett eljárással összhangban kell határozni.
9. cikk
Hatálybalépés
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. november 25-én.

Labels: 12
3
19
20